‏ ספטמבר 2020

 **HLS & CYBER 2020**

**הכנס הבינלאומי ה- 6 לביטחון המולדת והסייבר**

**יוצא לדרך והפעם במתכונת וירטואלית**

**מאות בכירים מעשרות מדינות, בהם שרים, גורמי ממשל, מפקדי משטרות, ראשי ערים, מנהלים ונציגים מחברות גלובליות ישתתפו בכנס לביטחון מולדת וסייבר ויפגשו "פנים אל פנים" עשרות חברות טכנולוגיה ישראליות**

**שר הכלכלה והתעשייה, עמיר פרץ**:

 "ישראל הינה אחת מהמעצמות החשובות בעולם בתחום הסייבר וביטחון המולדת, המייצאת מגוון רחב של טכנולוגיות משנות מציאות. אנו כמשרד הכלכלה, נמשיך לתמוך בחברות ישראליות לפתח טכנולוגיות קימות ולפרוץ לטכנולוגיות נוספות כדי לשמור על הרלוונטיות שלהם, כי בעולם הזה אתה חייב להתקדם ולהתפתח כל הזמן אחרת אתה נשאר מאחור.  הטכנולוגיות הישראליות שומרות על היתרון האיכותי של צה״ל בהתמודדות מול כל הזירות, והן יוצרות את ההרתעה הנדרשת כדי למנוע מלחמות מיותרות. מדינת ישראל יודעת להגן על עצמה,  וערוכה לתקוף כל מטרה שיש בה פוטנציאל איום כנגדינו, ולכן, היתרון הטכנולוגי  הוא מייצר את האיזון הנכון לימי שיגרה ולעת מלחמה"

**יו"ר מכון היצוא, אדיב ברוך**:

"בשמונת החודשים האחרונים, אנו עדים למשבר עולמי שלא נראה כמותו מבחינה בריאותית, כלכלית וביטחונית. החברות הישראליות התעשתו מהר מאוד והתאימו את הטכנולוגיות שלהן למניעת התפשטות הנגיף והאתגרים שהוא מביא עמו.

כנס HLS&CYBERהמתקיים זו הפעם השישית, יציג את הטכנולוגיות הישראליות, החדשניות, שנותנות פתרונות ל"אבטחה החדשה" ומסייעות להתמודד עם האתגרים המסורתיים והחדשים שעולים בתקופת הקורונה."

הכנס צפוי השנה להתקיים לראשונה בפורמט וירטואלי ויגדיל משמעותית את ההזדמנויות העסקיות לתעשייה הישראלית בתקופה קשה זו ויהווה נקודת שיא של כל הפעילויות המתמשכות שבה נרקמים שיתופי פעולה בין החברות הישראליות לגורמים בחול.

רק בעזרת היצוא, נוכל להוציא את מדינת ישראל מכל משבר.

**מנהל מינהל סחר חוץ במשרד הכלכלה והתעשייה, אוהד כהן**:

"הנספחויות הכלכליות, הפרושות ב-50 יעדים בעולם, פועלות להבאת אורחים בדרגים מקצועיים וממשלתיים וליצירת פגישות עסקיות איכותיות עבור החברות הישראליות. כנס ה- CYBER &HLS שאנו עורכים בשיתוף עם מכון היצוא צפוי לייצר הזדמנויות ייחודיות עבור התעשייה, בין אם מדובר בלקוחות חדשים או במשקיעים זרים המבקשים להשקיע בטכנולוגיות מתקדמות. השנה, ההזדמנויות שייווצרו בכנס הן קריטיות במיוחד, שעה שפגישות עסקיות פנים מול פנים הן כמעט ובלתי אפשריות. אני מאחל לכל החברות הישראליות הצלחה רבה בתערוכה ובכנס, ונמצאים כאן כדי לסייע בחיבורים ולייצר הזדמנויות עבור התעשייה."

**מאות בכירים ומקבלי החלטות מרחבי העולם, צפויים להשתתף בכנס הבינלאומי השישי לביטחון המולדת והסייבר שיתקיים בין ה- 14-15 בספטמבר** **2020**, הכנס יעסוק באתגרים החדשים שהביאה עמה הקורונה, באיומים, ובפתרונות איתם מתמודדים בעולם הקיברנטי, בתשתיות הקריטיות, בתחומי המודיעין והטרור ותחומים נוספים בעולמות הסייבר וביטחון מולדת. בנוסף, יעסוק הכנס בשאלה כיצד ניתן להשתמש בטכנולוגיות בתחומים אלו על מנת להחזיר את החיים לשגרה החדשה.

השנה, הכנס והתערוכה יתקיימו במתכונת וירטואלית בפלטפורמה ייחודית לתערוכות וכנסים, שנוצרה במיוחד ומאפשרת צפייה בהרצאות מקצועיות, פאנלים, אירועי לווין מקצועיים, צפייה בקטלוג חברות מציגות הכולל פרטים מלאים על כל חברה ואף מאפשרת תיאום פגישות אישיות של האורחים מחו"ל עם החברות הישראליות. הפגישות מתואמות מראש ומאפשרות יצירת הזדמנויות עסקיות עבור התעשייה.

הכנס ביוזמה וארגון של מכון היצוא ומינהל סחר חוץ במשרד הכלכלה והתעשייה ובשיתוף עם מערך הסייבר הלאומי במשרד ראש הממשלה, משרד החוץ, סיב"ט- משרד הביטחון והמשרד לביטחון פנים.

בכנס צפויים להשתתף אורחים מעשרות מדינות מרחבי העולם ביניהם: שרים, ראשי ערים, מפקדי משטרות, ראשי ארגוני מודיעין, מנהלי אבטחת ביטחון מולדת וסייבר בגופים ממשלתיים ועסקיים, מנהלים ואנשי מפתח מחברות מובילות, סוכנים, מפיצים וגורמי רכש מהסקטור הפרטי.

האורחים יקיימו מפגשים עסקיים וירטואליים בזמן אמת עם החברות הישראליות המציגות בתערוכה.

**לצד הכנס יציגו כ- 100 חברות ישראליות מתחומי הסייבר וביטחון מולדת את הטכנולוגיות החדשניות בתחומים אלו.** הכנס מהווה הזדמנות משמעותית עבור האורחים מחו"ל להיחשף לפתרונות הישראליים, לקיים מפגשים עסקיים וליצור שיתופי פעולה בינלאומיים עם התעשייה המקומית ובכך לתרום רבות להמשכיות העסקית של החברות בעת הזאת.

בין הטכנולוגיות הישראליות שיוצגו בכנס: טכנולוגיות איסוף מודיעין, טכנולוגיות בינה מלאכותית להגנה בפני מתקפות סייבר, טכנולוגיות סיוע במצבי חירום, תקשורת בטוחה, מערכות שליטה ובקרה וניתוח וידאו, פתרונות אבטחה מעולמות ה- IOT, פתרונות הגנה על תשתיות קריטיות אבטחת המונים, טכנולוגיות לגורמי אכיפה חוק ומעברי גבול, הגנה על אירועים ציבוריים, מניעת פשיעה והגנה על ארגונים בעבודה.

הכנס ייפתח במעמד **שר הכלכלה** והתעשייה - עמיר פרץ,  **יו"ר מכון היצוא** - אדיב ברוך, **ראש מערך הסייבר הלאומי במשרד רוה"מ** - יגאל אונא ועוד.

**אתר הכנס** | <https://hls-cyber.israel-expo.co.il/expo/home>